Μείζον Λονδίνο

Το Μείζον Λονδίνο () ή Μείζων Περιοχή του Λονδίνου, είναι η υψηλότερη διοικητική υποδιαίρεση που καλύπτει την περιοχή του Λονδίνου. Αποτελεί διοικητική ζώνη και τελετουργική κομητεία. Συγκροτεί επίσης και την περιφέρεια του Λονδίνου. Η διοικητική ζώνη, που δημιουργήθηκε το 1965, περιλαμβάνει την Πόλη του Λονδίνου (City of London) και 32 προάστια (boroughs). Η τελετουργική κομητεία που δημιουργήθηκε ταυτόχρονα και διοικείται από τον Λόρδο Υπολοχαγό του Μείζονος Λονδίνου (Lord Lieutenant of Greater London), δεν περιλαμβάνει την Πόλη του Λονδίνου (City of London). Η Αρχή Μείζονος Λονδίνου (Greater London Authority), που αποτελείται από τον Δήμαρχο του Λονδίνου και το Συμβούλιο του Λονδίνου, με έδρα το Σίτι Χολ (City Hall), είναι υπεύθυνη για τη στρατηγική της τοπικής αυτοδιοίκησης από το 2000.

Η Μείζων Περιοχή του Λονδίνου καλύπτει μια έκταση 1579 τετραγωνικών χιλιομέτρων, ενώ εκτιμάται ότι κατοικείται από περισσότερους από 7,5 εκατομμύρια ανθρώπους. Συνορεύει με τις κομητείες των Χέρτφορντσαϊρ, Μπάκιγχαμσαϊρ, Σάρρεϋ και Κεντ.

Διακυβέρνηση 
Το Μείζoν Λονδίνο δεν είναι μια πόλη, με την έννοια που χρησιμοποιείται στο Ηνωμένο Βασίλειο, που να υπόκειται στο καθεστώς της πόλης το οποίο παρέχεται από το Στέμμα. Το Ουέστμινστερ και το Σίτι του Λονδίνου είναι πόλεις, γεγονός το οποίο δημιουργεί μια κατάσταση συγκεχυμένη. Παρά το γεγονός αυτό, τo Μείζoν Λονδίνο θεωρείται ως μία πόλη με την έννοια του δήμου. Ένας Λόρδος Υπολοχαγός του Μείζονος Λονδίνου (Lord Lieutenant of Greater London) διορίζεται για την περιοχή εκτός του Σίτι του Λονδίνου, και βάση του νόμου των Υπολοχαγών του 1997 (Lieutenancies Act 1997), η περιοχή ορίζεται ως κομητεία.

Ο όρος «Λονδίνο» (London) αναφέρεται συνήθως στο Μείζoν Λονδίνο ή στο αστικό κέντρο, αλλά όχι τόσο συχνά στο αρχαίο και περιορισμένο σε έκταση, Σίτι του Λονδίνου. Αυτή η μικρή έκταση, η οποία συχνά αναφέρεται ως «Σίτι» ή «Τετραγωνικό Μίλι» (Square Mile), αποτελεί την κύρια οικονομική περιοχή. Αρχικά, η αστική περιοχή του Λονδίνου ήταν γνωστή ως η «Μητρόπολη» (Metropolis). Γενικά, οι όροι «Λονδίνο» και «Μείζoν Λονδίνο» συνήθως χρησιμοποιούνται εναλλακτικά. Επίσημα διαιρείται, για συγκεκριμένους σκοπούς, με διαφορετικούς ορισμούς, σε «Εσωτερικό» (Inner London) και «Εξωτερικό» Λονδίνο (Outer London). Σύμφωνα με το στρατηγικό σχεδιασμό, η περιοχή χωρίζεται σε πέντε επιμέρους τμήματα.

Στρατηγική τοπικής αυτοδιοίκησης 
Το Μείζoν Λονδίνο τελεί υπό τη στρατηγική της τοπικής αυτοδιοίκησης της Αρχής του Μείζoνος Λονδίνου (Greater London Authority - GLA), η οποία αποτελείται από ένα εκλεγμένο συμβούλιο, το Συμβούλιο του Λονδίνου, και ένα εκτελεστικό διευθυντή, το Δήμαρχο του Λονδίνου.

Ο Δήμαρχος (δεν πρέπει να συγχέεται με τον Λόρδο Δήμαρχο του Λονδίνου) τελεί υπό τον έλεγχο του εκλεγμένου Συμβουλίου του Λονδίνου, το οποίο μπορεί να τροποποιήσει τον ετήσιο προϋπολογισμό του (με πλειοψηφία των δύο τρίτων), αλλά κατά τα άλλα δεν έχει τη δύναμη να μπλοκάρει τις αποφάσεις του. Η έδρα του GLA είναι στο Δημαρχείο του Southwark. Ο Δήμαρχος είναι υπεύθυνος για τον στρατηγικό σχεδιασμό στην ευρύτερη περιοχή του Λονδίνου και είναι υποχρεωμένος να προσκομίσει ένα έγγραφο Σχεδίου του Λονδίνου (London Plan).

Τοπική Αυτοδιοίκηση 
Το Μείζoν Λονδίνο διαιρείται σε 32 προάστια, που το καθένα διοικείται από ένα Προαστιακό συμβούλιο Λονδίνου, ενώ το Σίτι του Λονδίνου έχει ξεχωριστή διοίκηση που χρονολογείται από τον 12ο αιώνα.

Όλα τα Προαστιακά συμβούλια του Λονδίνου ανήκουν στην Ομοσπονδία Συμβουλίων Λονδίνου. Τρια προάστια του Λονδίνου φέρουν τον τιμητικό τίτλο του «Βασιλικού Προαστίου» (Royal Borough): το Κένσινγκτον και Τσέλσι, το Κίνγκστον και το Γκρίνουιτς. Στο Σίτι του Λονδίνου εμπεριέχονται οι ελευθερίες των Εσωτερικού (Middle Temple) και Εξωτερικού Ναού (Inner Temple).

Παραπομπές

Εξωτερικοί σύνδεσμοι 
 Ιστοσελίδα της τοπικής αυτοδιοίκησης

Μειζον Περιοχη
Περιοχές της Αγγλίας
Περιφέρειες της Αγγλίας